**Frol IL orientering**

**Årsmelding 1965**

Orienteringsutvalget har bestått av:

 Annar Berg

 Arvid Olden

 Bjørn Olav Nygård

 Bjørn Bye

Varamedlemmer:

 Jan Munkeby

 Einar Munkeby

Utvalget hadde møte 2.mars, der Bjørn Bye vart valgt til oppmann. Ellers har administrasjonen skjedd pr samtale når vi har treftes.

O-sesongen vart innledet med instruksjonskurs for begynnere straks etter påske. Instruksjonskofferten til kretsen vart lånt. Annar Berg instruerte på Okkenhaug for ca 30 stk, Bjørn Bye på Mule og Hegle. På Hegle fikk 1 mann bedre innsikt i O-mysteriene, men på Mule møtte 12 stk. Etter 1 teorikveld gikk vi gjennom ei lita løype i terrenget puljevis. Kurset vart nok ikke grundig nok for nybegynnerne. Vi avsluttet før de turde dra i veg i terrenget på ega hand. Disse kursene bør begynne så tidlig at deltagerne blir gode nok til å være med når de første terminfesta treningsløp begynner om våren. Det arrangeres 2 løp for veka fra slutten av april til ut mai innen Levanger og Verdal kommuner, så det er fin anledning til å prøve seg. Disse treningsløpa er uhøytidelige greier, med kostnad kr 1 til kart. Start og ikke minst innkomst når en selv vil, så det er bare å slå seg med.

Utvalget har arrangert 3 åpne treningsløp. 2 av dem terminfesta. Annar Berg la løyper og ordna opp i vårløpet. Bjørn Bye hadde de 2 andre. Det siste fikk god deltagelse til treningsløp å være. Ca 30 stk startet. Klubbdag i orientering vart arrangert med løp og instruksjon på Brutekartet. 9 Nordbygger deltok.

**DELTAGELSE**

I treningsløpa har det vært jamt god deltagelse fra laget, med til dels gode plasseringer. Best gikk det vel i et løp Åsguten hadde, der Torgeir Nygård og Bjørn Bye «tok heim» kvar si løype.

I krets- og nasjonale løp og fjelløp har det vært 37 starter fra laget. Annar Berg, lagets eneste eliteløper, har utenom Lærerskoleløpet, holdt seg til M2 der han har hevdet seg bra. Med en 2.premie som topp. I M3 har Ingvar Reistad debutert. Med uforferdet vågemot og innsatsvilje, med minimal forhandstrening og analfabet på dråg og søkk, startet han opp i vår, med til dels langvarige løp. I løpet av sesongen har han lagt seg opp et fond av erfaring og blodsmak. Så til neste år blir det mange som får sjå knottene hans. For de som går og har lyst til å være med, men som må ha puff i ryggen for å komme i gang, kan han være et godt mønster.

Undertegnende har deltatt i en rekke løp og har med 1 første- og 3 andreplasser kvalifisert seg for opprykk til M1 eller M2. Selvfølgelig en del svakere plasseringer også.

I junior har Bjørn Olav Nygård, Steinar Flatås, Jan og Einar Munkeby startet. I KM låg Bjørn Olav på 6.plass på post 4. Det var 29 som startet. Men inn til mål vart det en halvtime ekstra, og 16 plasser ned. I «Kondisjonstesten» til Lærerskola vart det premie på Einar Munkeby og Bjørn O. Nygård.

I G1 har Torgeir Nygård vist fine takter i debutsesongen. 4.plassen i Trøndersk Mesterskap er nok den beste prestasjonen. 1 sek etter nr 3, og knapt 3 min etter vinneren er fin plassering i det selskapet. Asbjørn Tingstad har 1 start. Han var uheldig og mistet noe utstyr da, men kommer nok sterkere. Bjørg og Irene Iversen har 1 start hver. Deres 1.post hadde selv de mest erfarne bry med, så det var godt gjort at de fullførte. Bjørg Iversen deltok for øvrig på kretsens O-løpersamling på Skjørholmen i Verdal i haust.

Undertegnede deltok i «Fjellunken» og oppnådde premie for en 9.plass. I «St.Hanskuten» kom Jostein Moksnes og meg selv i mål på 4 t og 54 min. Nøyaktig 2 t etter vinnerparet. Vi var sant og seie nesten uberørt av turen, bare litt forbannet. Og det var rektangelkartets skapere som fikk unngjelde. Disse fjelløpene er likevel artige og anbefales til alle kondisjonskarene som Frol har så mye av. Kompasset er sikreste holdepunkt på denne karttypen.

Laget stilte opp i KM i budstikke første gang i år. Tore og Annar Berg og Bjørn Bye var med. Skogn og Byafossen var det ingen ting å gjøre med, de tok gull og sølv. Om bronsjen kjempet Frol, Verdal OK og Skogns 3.lag side om side. Men Annar slo k.o. på disse på siste etappe. For VOKs del så kraftig at de vart borte til etter fjøstid. Det vart såleis medaljer på debutantene.

Klubbmesterskapet gikk siste søndagen i oktober. Litt seint på året var det vel, så noen av deltakerne vart kald på føttene, men det var fint vær og løpet vart bra vellykket. Kjell Segtnan og Birgit Reistad sto for tidtakinga og buljongkokinga. Magnar Bolstad, Skogn, hadde lagt den lange løypa for oss, så alle kunne være med. I kortløypa vart det lita deltagelse på grunn av kollisjon med andre arrangement. Og de to som startet, Paul Troseth og Magne Eldnes, kom ikke rundt. Så det vart ingen mester i den løypa. I langløypa, som var 7 km, var det 9 som startet og alle kom inn på brukbare tider. Løypa var lagt i Halvardåsen.

Resultater:

1 Bjørn Bye 55.30

2 Annar Berg 1.08.00

3 Bjørn Olav Nygård 1.11.42

4 Jan Munkeby 1.14.00

5 Einar Munkeby 1.15.00

6 Per Amdahl 1.24.40

7 Ottar Indgaard 1.29.35

8 Andreas Eldnes 1.30.00

9 Ingvar Reistad 1.38.20

Den nyoppsatte vandrepremien, ei fin kobberbjelle til den mest trengende, gikk til Ingvar. Han og Annar hadde en privat kondisjonsduell på langstrekket, som resulterte i bom for begge. Så Annar, med sin status som eliteløper, var også kandidat til bjella. Premien må vinnes 2 år for å erverves til odel og eie.

**KARTSITUASJONEN**

Vi har byttet til oss kartavklipp av Skogningan, slik at vi nu har en mengde kartbiter av området av Lærerskolekartet som ligger nærmest oss. Disse bitene passer godt til instruksjon og småløp. Fra Halsan og til dels Hegle er det kort veg inn på kartet, så det ligger bra til for rekrutteringsarbeide der. Men hittil er interessen større i Okkenhaug og Mule.

Gruppa har en finger med i forbedringa av Brutekartet, altså kartet til Nordbygda barne- og ungdomsgruppe. Vi anser det for meget positivt at det lages slike småkart i nærheten av skolene, så det lettvint kan drives instruksjon også i skola.

Gruppa stiller på årsmøte forslag om at laget går inn for å lage et moderne kart på 20-30 km2. Området øst for fjellvegen Venås-Vulusjøen vil være passe stort i første omgang. Det anbefales for øvrig å sikre seg andre aktuelle terreng innen Frol, da det sikkert vil bli rift om områdene i framtida. For O-idretten vil sikkert få større omfang i distriktet da den i dag enda er på begynnerstadiet. Med de detaljrike og prikkfrie kart som lages nu, er slumpmotivet redusert til minimum, og o-løp er blitt høyverdig idrett, som dog har mye artig å by på samme kor en havner på resultatlista.

Bjørn Bye

Sign.